এ দেশে জনসংখ্যা বৃদ্ধির বিষয়টি আজ ভয়াবহ আকার ধারণ করেছে। আয়তনের হিসেব করলে এই ছোট্ট দেশে প্রায় ১৮ কোটি মানুষের বাস তা ভাবাই কঠিন। অবিশ্বাস্য ব্যাপার হলো, গত ৪০ বছরে আমাদের দেশের জনসংখ্যা বেড়েছে প্রায় তিনগুন। বহুল জনসংখ্যার এই পরিস্থিতিতে দেশে যে সামগ্রীক সমস্যা সৃষ্টি হয়েছে, তা মহাদুর্গতির চেয়ে কোন অংশেই কম নয়। ভয়ের ব্যাপার এতোটা ছিল না, যদি বর্ধিত জনসংখ্যাকে বর্ধিত জনশক্তিতে রূপান্তরের একটা যথাযথ সুপরিকল্পিত উদ্যোগ থাকতো দেশ কর্ণধারদের। অত্যন্ত পরিতাপের সঙ্গে বলতে হয় যে, জনসংখ্যা নিয়ন্ত্রণ বিষয়টি অত্যন্ত গুরুত্বর্পূর্ণ হওয়া সত্ত্বেও অন্যসব ক্ষেত্রের মতো এ ক্ষেত্রটিতেও আমাদের তেমন কোনো সুদুরপ্রসারী পরিকল্পনা নেই, নেই তেমন কোন মাথাব্যথা। ফলে কোন এক সময়ে দেশের জনসংখ্যা অসহনীয় হয়ে উঠবে। মালথাসের ভবিষ্যৎদ্বাণী সত্য হবে, নির্মমভাবে পরিবেশের ভারসাম্য বিনষ্ট হওয়ার কারণে আঘাত হানবে প্রকৃতি। অনাগত এ রকম ভয়াল পরিস্থিতির ভবিষ্যৎ নিয়ে আসলে আমরা কতটা ভাবছি ? দেশের নীতি-নির্ধারকদের কি এ নিয়ে আছে কোন উৎকণ্ঠা ? এদেশে বিশ বছর আগেও জন্মের হার এ রকম ছিল না। মাঝখানের সময়টুকুতে এ হার নেমে আসার কিঞ্চিৎ অগ্রগতিটি পূর্ববর্তী সময়ের প্রচার-প্রপাগান্ডার ফলই বলা যায়।